Verligting ná kleuterskooleienaar se vonnisManie Senekal is verlede week skuldig bevind aan die verkragting van ’n minderjarige. (Foto: Verskaf) “Ek is bly hierdie hoofstuk is verby. Ek kan nou ná soveel jare aanbeweeg.” Natanya Pienaar (23) vertel sy is verlig nadat Manie Senekal (81) verlede week in die streekshof in Secunda, Mpumalanga, tot 15 jaar direkte tronkstraf gevonnis is nadat hy haar 17 jaar gelede verkrag en onsedelik aangerand het. Pienaar was ses jaar oud ten tyde van die verkragting. Die verkragtings het by die Byekorf-kleuterskool op Balfour, Mpumalanga, plaasgevind. Die skool is deur Senekal en sy oorlede vrou, Marie, bedryf. Pienaar was ŉ leerder by dié kleuterskool. Volgens Monica Nyuswa, woordvoerder van die Nasionale Vervolgingsgesag (NVG) in Mpumalanga, is Senekal gevonnis tot vier jaar tronkstraf vir onsedelike aanranding en 15 jaar vir verkragting. Die vonnisse sal gelyklopend uitgedien word. “Die beskuldigde se gevorderde ouderdom is in ag geneem en hy is dienooreenkomstig gevonnis,” bevestig Nyuswa. Natanya Pienaar (23). (Foto: Verskaf) Senekal het Pienaar in 2004 verkrag, maar sy het haar ouers eers nege jaar later daarvan vertel nadat die Senekal-egpaar in 2012 op 32 aanklagte van seksuele misdrywe teenoor kinders in die Secunda-landdroshof verskyn het. Die saak sloer al vir sowat agt jaar. “Al het die saak lank gevat, is ek bly geregtigheid het eindelik geskied. Elke keer wat ek moes teruggaan hof toe en getuig, het dit weer ou wonde oopgekrap,” vertel Pienaar. Volgens Pienaar het sy in die proses ook ander mense wat dieselfde as sy moes deurmaak, gehelp. “Tydens die saak het ek ’n paar boodskappe van ander mense gekry wat sê dat hulle deur my saak afsluiting kon kry omdat hulle nooit die moed of krag gehad om deur hul trauma te werk nie.” Volgens Pienaar se ma, Jenny (48), is sy dankbaar Senekal het direkte tronkstraf gekry ten spyte van sy ouderdom. Sy sê sy het hom reeds vergewe vir wat hy aan haar dogter gedoen het. “Hy moet boet vir wat hy gedoen het, en daarom is ons tevrede met die vonnis,” vertel Jenny. Jenny sê die feit dat die saak wel deurgevoer is, is ŉ wonderwerk. “Hierdie [dinge] gebeur elke dag regoor die land met verskillende mense. Vroue en kinders word prooi van misdade wat nie altyd aandag kry nie. Die feit dat een klag gelê en deurgevoer is, skep hoop.” Luidens Pienaar se verklaring het Senekal haar op die betrokke dag na ŉ “pienk slaapkamer” op die perseel gelok onder die vaandel dat hy weer vir haar grondboontjies sou gee. Hy het haar hande en voete vasgebind en haar mond toegeplak. Nadat hy haar op die bed vasgedruk het, het hy die toue om haar bene losgemaak en haar verkrag. Maroela Media het vroeër berig Pienaar het lank ná die voorval eers werklik besef wat met haar gebeur het nadat sy na ŉ TV-program oor kindermolestering gekyk het. Sy was ook bang om oor die voorval te praat aangesien Senekal haar glo gedreig het.